हत्या कर गुमशुदगी दर्ज कराने पहुंचे 2 आरोपी गिरफ्तार
क्राइम रिपोर्टर. जयपुर | दोस्तकी हत्या करने के बाद जालूपुरा थाने में गुमशुदगी की रिपोर्ट दर्ज कराने पहुंचे दो आरोपियों को पुलिस ने गिरफ्तार कर लिया। प्रारंभिक जांच में सामने आया कि आरोपियों ने रामनिवास जाट की मंगलवार देर रात सीकर रोड पर राजावास के निकट कार में गला दबाकर हत्या की और शव को बीकानेर के श्रीडूंगरगढ़ में सड़क किनारे डालकर जयपुर गए। आरोपी शंकर जाट श्रीडूंगरगढ़ और रामनिवास नोरंग बीकानेर का रहना वाला है। उनको लेने श्रीडूंगरगढ़ थाना पुलिस जयपुर पहुंच गई है।
डीसीपी नॉर्थ अंशुमान भौमिया ने बताया कि, रामनिवास जाट ने विश्वकर्मा में 17 लाख रु. के मूंगफली के दाने बेचे थे। वह रुपए लेने मंगलवार को जयपुर आया था। उसकी हत्या के बाद शंकर रामनिवास ने 17 लाख रु. जयपुर में रहने वाले अपने साथी भवानी के पास रख दिए। बुधवार सुबह दोनों आरोपी जालूपुरा थाने आए और बताया कि रामनिवास के पास 17 लाख रु. थे, वे उसे बस में बैठाकर आए थे, लेकिन वह अभी तक गांव नहीं पहुंचा। गुमशुदगी रिपोर्ट दर्ज करने के बाद जालूपुरा पुलिस सिंधी कैंप बस स्टैंड पहुंची। जांच में सामने आया कि मंगलवार रात 10.30 बजे सिंधी कैंप से श्रीडूंगरगढ़ जाने वाली बस के लिए रामनिवास ने टिकट लिया था, लेकिन उसकी सीट खाली थी। पुलिस को शक हुआ और आरोपियों से कड़ाई से पूछताछ की, तो उन्होंने सच बता दिया। भवानी से 16 लाख रु. बरामद कर लिए गए हैं।
hin_Deva hin_Deva hin_Deva